和王朝議韵
作者：吳芾
朝代：宋

paragraphs: 晚日轉雲頭，長空收雨脚。
稍覺暑氣清，獨坐傾桑落。
興來或醉吟，接䍦還倒著。
胸中了無憂，事事俱脫畧。
緬懷我友朋，蹤跡東西各。
幾欲往從之，恨被微官縛。
此來得夫子，臭味頗相若。
傾蓋便論心，開懷不我却。
新詩一何工，清思渺寥廓。
才如李杜雄，句壓曹劉弱。
顧我志意衰，筆力不如昨。
明時百無用，正恐填溝壑。
公餘幸少閑，對酒且深酌。
拭目看諸公，衮衮登臺閣。